text: Grænse-kontrollen er skærpet
  08 september 2015 kl. 04.02
  Kontrollen ved den dansk-tyske landegrænse er natten til tirsdag blevet skærpet på grund af det usædvanligt store antal migranter og flygtninge, der mandag blev stoppet af politiet både i Padborg og Rødekro.
  Det oplyser vicepolitiinspektør Jan Lambertsen fra Syd-og Sønderjyllands Politi.
  - Vores fokus på grænsen er øget. Vi har øget kontrollen med togene og i det hele taget opgraderet kontrollen med al indrejse. Også biler, siger han til Ritzau en times tid efter midnat.
  Jan Lambertsen understreger, at der ikke er indført grænsekontrol, som man kendte det før i tiden.
  - Det må vi jo ikke. Men vi må gerne øge kontrollen i baglandet, og det er vi også forpligtet til, siger Jan Lambertsen.
  - Det er en mandskabskrævende situation, som vi står i - og vi trækker på hjælp fra andre politikredse, siger vicepolitiinspektør Jan Lambertsen fra Syd-og Sønderjyllands Politi tirsdag morgen til TV SYD.
  